Trelis/gawiki huggingface dataset:
Hoilmiam. Is é is hoilmiam ann ná dúil cheimiceach uimhir a 67, agus is í an tsiombail a sheasann dó sna foirmlí ceimiceacha ná Ho. Ceann de na lantanóidigh é, agus cosúil lena lán lantanóideach eile, is miotal bog insínte é. Ní imoibríonn sé le haer tirim, ach iompóidh sé ina thrí-ocsaíd go sciobtha má ardaítear an teocht, agus más aer tais atá ann. 
Dúil pharamaighnéadach é an hoilmiam, is é sin, treiseoidh sé le réimse maighnéadach eachtrach, ach ní fhanfaidh maighnéadas buan ann nuair a chuirfear an réimse maighnéadach as arís. Ní thiocfaidh fearómaighnéadas (is é sin, an cineál buanmhaighnéadú a shamhlaímid leis an iarann) sa hoilmiam ach le teocht 17 K (-256 céim Celsius) nó níos fuaire fós. Mar sin féin, tá paramaighnéadas an hoilmiam láidir go maith, nó tá an hoilmiam níos airde ar mhóimint mhaighnéadach ná aon dúil eile. Úsáidtear sna maighnéid agus i riailmhaidí na n-imoibreoirí núicléacha é. Fuair sé a ainm ó Stócólm, príomhchathair na Sualainne, nó is é "Holmia" ainm Laidine na cathrach sin.
Níl ach aon iseatóp cobhsaí amháin ag an hoilmiam, mar atá, hoilmiam a 165. Níl iseatóip nádúrtha radaighníomhacha aige ach an oiread. Bhí na fisiceoirí in ann roinnt iseatóp radaighníomhacha a shintéisiú, agus is é hoilmiam a 163 an ceann is fadsaolaí acu, nó tá sé 4570 bliain ar leathré.
Ba iad Marc Delafontaine agus Jacques-Louis Soret ba túisce a chuir sonrú i línte speictreascópacha an hoilmiam, thiar sa bhliain 1878. Sa bhliain chéanna, bhí an ceimiceoir Sualannach Per Teodor Cleve ag déanamh taighde ar an eirbia, is é sin, an ocsaíd eirbiam, agus é barúlach go raibh an eirbia truaillithe le substaintí eile. D'éirigh leis truailleáin na heirbia a aithint agus a aonrú, mar atá, substaint dhonn ar ar thug sé hoilmia, agus substaint uaine ar ar thug sé túilia. Ina dhiaidh sin, fuair eolaithe eile amach gurbh í an ocsaíd hoilmiam a bhí i gceist leis an hoilmia, agus ba í an túilia an ocsaíd túiliam.
Tá hoilmiam le fáil sa mhonaisít agus sa ghadailínít, cosúil leis na lantanóidigh eile.
Mar is dual don lantanóideach, is é +III an uimhir ocsaídiúcháin a bhíonn ag an hoilmiam sna comhdhúile ceimiceacha. Is í an ocsaíd hoilmiam (an trí-ocsaíd déhoilmiam) Ho2O3 a gheofar má ocsaídítear hoilmiam, agus tagann smúit ocsaíde ar an hoilmiam go mall faoi thionchar an aeir. Athraíonn an ocsaíd hoilmiam dath go drámatúil de réir an chineál solais a bhfuil sé faoi, nó tá sé buí faoi sholas an lae, ach tá dath dearg ann faoi sholas an lampa fhluaraisigh, ionas gur deacair é a aithint thar an ocsaíd eirbiam. 
Imoibreoidh an hoilmiam leis an uisce te agus is é an toradh a gheofar ná hiodrocsaíd hoilmiam Ho(OH)3. Ní nach ionadh imoibreoidh sé leis na halaiginí freisin le tríhalaiginídí a dhéanamh: an trífhluairíd hoilmiam HoF3, an tríchlóiríd hoilmiam HoCl3, an tríbhróimíd hoilmiam HoBr3, agus an trí-iaidíd hoilmiam HoI3. Tá dath buí sna halaiginídí, amach ón bhfluairíd, nó tá sí pinc.
Úsáidtear comhdhúile áirithe hoilmiam le dath a chur sa ghloine.
Ózaiceirít. Is éard atá san ózaiceirít ná cineál céir nó pairifín atá le fáil sa dúlra. Thángthas ar ózaiceirít in Albain, i Northumberland agus sa Bhreatain Bheag, chomh maith lena lán áiteanna eile. Tagann an ózaiceirít tráchtála as áiteanna ar theorainn na Polainne agus na hÚcráine i Sléibhte Cairp.
Tá an ózaiceirít comhdhéanta as hidreacarbóin, cosúil leis an artola.
Turgnamh. Is éard atá i gceist le turgnamh (Laidin: "experimentum") i réimse na heolaíochta ná bealach chun tuairimí a thástáil agus iad a chruthú. Baintear úsáid as an modh eolaíoch mar iarracht chun a chinntiú go bhfoghlaimítear an oiread agus is féidir as na trialacha seo, ós rud é go mbíonn a lán dúshlán bainteach le turgnamh maith a thabhairt i gcríoch. 
Go foirmiúil, is í an chéad chéim í turgnaimh a chur i ngníomh chun chuidiú le daoine teacht ar chinneadh idir dhá mhíniúcháin iomaíocha - nó hipitéisí. Ceaptar na hipitéisí de ghnáth chun ceist a fhreagairt (mar shampla, cén fáth a thagann aois choirp?) nó chun fadhb a réiteach (mar shampla, conas a d'fhéadfadh mise bheith níos sonasaí?). 
Is éard atá sa mhodh turgnamhach ná tástáil arís agus arís eile chun bailíocht hipitéise a mheas, trí sonraí nua cáilíochtúla ná cainníochtúla a fháil, a bhíonn i gcomhréir nó a mhalairt leis an hipitéis.
Muna n-aontaíonn an hipoteis le torthaí na dturgnamh nua, chaitear ar leathtaobh í agus ní mór hipitéis eile a cheapadh.
Teide. Is bolcán é Teide atá suite ar oileán Tenerife sna hOileáin Chanáracha san Aigéan Atlantach Thuaidh. Is cuid den Spáinn iad na hOileáin Chanáracha agus is é Teide an sliabh is airde sa tír úd. Óna bhonn san fharraige suas go dtí a bharr, is é Teide an tríú bolcán is mó ar Domhan. Sa bhliain 2007, d’fhógair UNESCO gur Suíomh Oidhreachta Domhanda í Páirc Náisiúnta Teide. Is í an pháirc náisiúnta is mó a bhfuil cuairteanna á dtabhairt uirthi san Eoraip agus an dara pháirc is mó cuairteanna sa domhan uilig.
Vittoria Aganoor. File Iodálach ba ea Vittoria Aganoor (26 Bealtaine 1855 – 8 Bealtaine 1910). Ba de shliocht uasal Airméanach a chuir fúthu san Iodáil í. 
A beatha.
Ba í an cúigiú hiníon den Chunta Edoardo Aganoor agus de Giuseppina Pacini í, agus chaith sí a hóige i bPadova, cé gur aistrigh an teaghlach go dtí an Veinéis ina dhiaidh sin. Bhí aithne acu ar a lán scríbhneoirí. 
Lean ar Vittoria ag caitheamh tréimhsí fada i bPadova chun staidéar a dhéanamh, agus sa bhliain 1876 d'aistrigh an teaghlach go Napoli, áit a bhfuair sí eolas ar údair eachtrannacha. Chuaigh bás a hathar i bhfeidhm go mór uirthi, agus is gearr gur fhill sí ar Veinéis, timpeall na bliana 1890. Scríobhadh sí chun na manach Airméanach ar an Isola di San Lazzaro (Oileán San Lazaras) ag Veinéis, dream a raibh caidreamh mór ag a hathair, fear an-chráifeach, orthu. Baineann a lán litreacha dá cuid leis an tréimhse seo agus léiriú iontu ar a saol intleachtúil, léiriú atá le fáil freisin sna dánta a d'fhoilsigh sí ar na hirisí. 
Cé go raibh cuma shéimh uirthi, cheil sin meon lionndubhach sobhuartha, rud a nochtadh i gcuid dá dánta agus iad ag caint ar easpa comhthuisceana agus ar a bheith ag tnúth leis an mbás. Ar feadh i bhfad thug sí aire dá máthair agus an-chion aici uirthi, ach sa bhliain 1899 lig a bás siúd di dul i mbun saol neamhspleách. 
Thosaigh sí ag cumadh filíochta agus í an-óg, ach b'áil léi a saothar a thabhairt chun foirfeachta, agus ar dtús ba dá lucht aitheantais amháin a thaispeáin sí a saothar, mar bhíodh sí féin agus a lán údar aitheanta ag scríobh chun a chéile. Tháinig clú uirthi mar fhile uasalaicmeach foscúil nuair a thosaigh sí ag foilsiú dánta ar na hirisí. In aois a cúig bliana is dhá scór a bhí sí nuair a chuir sí amach "Leggenda eterna" (1900), a céad leabhar, rud a rinne sí, mórán, de bharr ghríosú a cairde. 
Tháinig meas uirthi mar fhile úr spontáineach (b'in an meas a bhí ag Benedetto Croce uirthi, mar shampla) ach dúirt Vittoria féin nach ó chroí a chumadh sí ach leis an gceann. 
Ba é an cúram ba mheasa léi a bheith páirteach i gcuideachta uasalaicmeach a linne, agus fonn uirthi fear a phósadh a ligfeadh di a hintleacht agus a cion a chur in iúl. Ar 28 Samhain 1901 phós sí Guido Pompilj, polaiteoir de chuid na haicme uaisle, agus chaith siad cuid mhaith dá saol i bPerugia. 
Ar 9 Aibreán 1910 chuaigh sí faoi scian sa Roímh, chun ailse a leigheas, is dócha, ach cailleadh go tobann í. Chuaigh seo go han-dona do Guido, a chuir caoi ar ghnóthaí an teaghlaigh gan mhoill agus a chuir lámh ina bhás féin le piléar.
Novum Organum. Is saothar fealsúnachta é Novum Organum (Gaeilge: "Ionstraim Nua") ag Francis Bacon, scríofa i Laidin agus foilsithe sa bhliain 1620. Tagraíonn an teideal d'obair "Organon" de chuid Arastotail, a thráchtas ar an [loighic] agus an siollóg (Gréigis: συλλογισμός – syllogismos – "conclúid," "tátal") . I "Novum Organum", mionsonraíonn Bacon córas nua loighce a chreideann sé a bheith níos fearr ná seanbhealaí na siollóige. Tugtar an modh Bacon air anois.
Tullia d'Aragona. File de chuid na hAthbheochana Iodálaí ba ea Tullia d'Aragona (c. 1510–1556).
A beatha.
Ba í Giulia Campana, striapach chúirte, a máthair, agus deirtí gurbh é an Cairdinéal Luigi d'Aragona, nia Alfonso II Napoli, a hathair. Chaith sí a hóige i bhFlórans agus in Siena agus fuair scolaíocht ar leith. Thug a máthair léi chun na Róimhe í agus dul amach aici ar éirim a hiníne. Chaith sí tréimhse mhaith i bhFerrara freisin. 
Ba mhinic intleachtóirí ar cuairt acu, leithéidí Giulio Camillo Delminio, Francesco Maria Molza, an Cairdinéal Ippolito de' Medici, Filippo Strozzi, Benedetto Varchi (ar chara léi é agus é ina mháistir scríbhneoireachta aici) agus Girolamo Muzio, a thiomnaigh mórán dánta di.
Cailleadh Luigi d'Aragona sa bhliain 1519, agus chaith Tullia seacht mbliana in Siena sular fhill sí ar an Róimh sa bhliain 1526. Chuaigh sí le ceird a máthar in aois a n-ocht mbliana déag agus bhain tairbhe as a cuid éirime. Ba bhreá an chuideachta í agus bhí cuma shimplí shuntasach ar a cuid éadaí. 
Sa bhliain 1537 bhí sí le fáil i bhFerrara, cathair a raibh clú na n-ealaíon uirthi agus áit ar thit a lán fear i ngrá léi. I measc na bhfear sin bhí scríbhneoirí nótálta ar nós Ercole Bentivoglio, agus deirtear gur shnoígh sé ainm Tullia ar gach crann feadh Abhainn Po. 
Sa bhliain 1543 phós sí Silvestro Guicciardi in Siena. 
Timpeall na bliana 1545 chuir sí fúithi i bhFlórans. Do Cosimo I de' Medici, Diúc Fhlórans, a thiomnaigh sí "Dialogo della infinità d'amore" [Agallamh an Ghrá gan Chríoch] (1547), an saothar ba mhó iomrá dá cuid. Bhain seo le seánra a bhí go mór san fhaisean ag an am, ach léirigh saothar Tullia dearcadh baineann a thaitin go mór le mná oilte na ré sin. 
Tiomnaíodh "Rime" (1547), díolaim a raibh rian Petrarca uirthi, don Bhandiúc Eleonora di Toledo, bean chéile Cosimo I agus pátrún Tullia. Bhí clú ar leith ar shoinéad a chum sí i gcoinne Bernardino Ochino, seanmóirí dian a lochtaigh an ceol, an rince agus na bréagriochtaí. 
Sceitheadh uirthi leis na húdaráis trí huaire, ach tháinig sí slán le cabhair óna cairde sa chúirt. 
D'fhill sí ar an Róimh i Mí Dheireadh Fómhair 1548 agus cailleadh í i Mí Mhárta 1556.
Santa Cruz de Tenerife. Is príomhchathair oileán agus cúige Tenerife agus í Santa Cruz (nó "Santa Cruz de Tenerife") agus í mar comh-phríomhchathair (le Las Palmas de Gran Canaria) chomhphobail fhéinrialaithe na nOileáin Chanáracha sa Spáinn. Tá 206,593 daoine ina gcónaí ann, ach leis mórcheantar uirbeach san áireamh tá 507,306 daoine ann. Is í an dara chathair is mó ar na hoileáin agus tá beagnach leath den oileáin ina gcónaí ann nó mórthimpeall air.
Tá Santa Cruz lonnaithe in oirthuaisceart Tenerife, 210 ciliméadar ó chósta na hAfraice. Tá sé 1,300 ciliméadar ón bpóinte is cóngaraí sa Spáinn. Idir an bhliain 1833 agus 1927 bhí Santa Cruz de Tenerife an t-aon príomhchathair ach sa bhliain 1927 ordaíodh go roinnfear na hoileáin idir an dá príomhchathair mar atá sé fós inniu. Is port tábhachtach é chomh maith mar mol lárnach cumarsáide idir an Eoraip, An Afraic agus Críocha Mheiriceá agus neart long chrúsála ag stopadh ansin le turasóirí ó thíortha éagsúla. 
Tá clú agus cáil ar an bhféile sráide atá sa chathair gach Feabhra.
Sa bhliain 2012, chuir an nuachtáin "The Guardian" Santa Cruz de Tenerife ar liosta na cúig áiteanna is fearr ar domhain le bheith ina gcónaí iontu. Tá 82% de bhardas Santa Cruz mar limistear nádúrtha de bharr Páirc Tuaithe Anaga, sé sin an tríú bardas sa SPáínn de réir achar nádúrtha i ndiaidh Cuenca (87%) agus Cáceres (83%).
Micheal MacGearailt. Is tiománaí agus aisteoir é Micheal MacGearailt (Béarla: Micheal Fitzgerald), a rugadh ar an 20 Feabhra 1980 i gCorcaigh, Poblacht na hÉireann. Thosnaigh sé ag tiomáint go hiomaíoch sa Foirmle Ford i Sasana sa bhliain 2001, sa bhliain 2002 tháinig sé abhaile le foireann Cork Racing agus chuaigh sé ag rásaíocht i bhFoirmle Ford Éireannach. Lean sé den tiomáint san Astráil i 2009.
San Astráil a bhí caimeo aige sa "Rescue Special Ops" agus "Underbelly 2: A Tale of Two Cities" i 2009. Ach bhí a chéad iarracht ag aisteoireacht go proifisiúnta sa dráma telefis "Home &amp; Away" i 2010. Lean sé ag aisteoireacht ansin le páirteanna i léirithe scannáin agus telefis san Astráil. Fresin is scríbhneoir é agus scríobh sé "Mr. Irrelvant" (As Gaeilge: "An tUasal Neamhábhartha") i 2011. Bhí sé sa dráma "Grounds for Divorce" i 2011.
Lara Cardella. Scríbhneoir Iodálach is ea Lara Cardella (a rugadh ar 13 Samhain 1969 in Licata). Tá a lán úrscéaltá scríofa aici. 
A beatha.
Sa bhliain 1989, agus í in aois a naoi mbliana déag, d'fhoilsigh Cardella "Volevo i pantaloni" ("Ba mhian liom bríste"), úrscéal dírbheathaisnéiseach faoi chailín i saol rófhearúil na Sicile. Mondadori a chuir amach é. Ba ghearr gur tháinig an-ráchairt air agus aistríodh é go Béarla, go Fraincis, go Gearmáinis, go Spáinnis, go Portaingéilis agus go Catalóinis. Tháinig sé amach freisin sa Lochlann, sa Pholainn, sa Ghréig, sa Tuirc, sa Bhrasaíl agus sa Chóiré. Díoladh os cionn dhá mhilliún cóip, agus rinne Maurizio Ponzi, stiúrthóir, scannán den leabhar san Iodáil.
Ina dhiaidh sin d'fhoilsigh Mondadori "Intorno a Laura" (1991), saothar a raibh cuma neamhchoitianta air, é ina úrscéal agus ina dhráma in éineacht, rud a thaispeáin go raibh an t-údar in ann iomaire eile ar fad a threabhadh. 
Lean sí den chumadóireacht le "Fedra se ne va" (1992) e "Una ragazza normale" (1994). Sa bhliain 1995 chuir sí amach "Volevo i pantaloni 2".
D'fhág sí Mondadori agus chuaigh i leith Rizzoli, dream a chuir amach "Detesto il soft" sa bhliain 1997, agus an chollaíocht mhífholláin mar phríomhthéama ann. Sa bhliain 2000 foilsíodh "Finestre accese", úrscéal a nochtann beirt trína ndialanna ar feadh na mblianta agus a tharraingíonn an Mafia anuas mar théama. 
Níor scríobh Cardella faic ó shin, ach sa bhliain 2009, mar cheiliúradh fiche bliain, chuir Oscar Mondadori amach eagrán nua de "Volevo i pantaloni", agus agallamh leis an údar mar chuid de. 
Faoi láthair tá Cardella ina cónaí i gCatania. 
Tréithe a saothair.
Is í an tSicil féin is mó atá ina ceangal trína saothar, in éineacht le téamaí áirithe atá fite fuaite san ábhar - an foréigean collaí, an rófhearúlacht, an chuid is dúire agus is dorcha de shaol na Sicile. In "Una ragazza normale" agus "Detesto il soft" tá téamaí an bháis agus na collaíochta ag siúl le chéile agus mífholláine mhealltach ag baint leo. Tá rian an duaircis agus na céille ceannaithe ar chuid mhaith dá saothar.
Laura Cereta. Daonnachaí de chuid na hAthbheochana ba ea Laura Cereta (1469–1499). Tá an chuid is mó dá saothar le fáil sna litreacha a scríobh sí chun intleachtóirí eile. 
A beatha.
Rugadh Cereta i mBrescia. Bhí sí ar an duine ba shine de sheisear páistí, agus baint acu le muintir dhearscnaitheach. Ba é Silvestro Cereta a n-athair agus é ina aturnae agus ina ghiúistís. 
In aois a seacht mbliana cuireadh Laura chun clochair chun scoláiocht a fháil, agus tugadh abhaile arís í in aois a naoi mbliana chun aire a thabhairt don chuid eile den chlann. Mhúin a hathair Laidin agus Gréigis di.
Nuair a bhí sí cúig mbliana déag d'aois phós sí Pietro Serina, ach fuair sé bás den fhiabhras i gceann ocht mí dhéag. Fágadh gan chlann í agus níor phós sí arís. Deirtear gur chrom sí ar fhealsúnacht mhorálta a mhúineadh dhá bhliain ina dhiaidh seo in Ollscoil Prada agus gur lean sí de ar feadh seacht mbliana, ach ní féidir é seo a chruthú le cáipéisí. 
Sa bhliain 1488 d'fhoilsigh sí "Epistolae familiares", bailiúchán litreacha. I gceann sé mhí cailleadh a hathair, agus dá bhrí sin agus de bharr a bhfuair sí de cháineadh ó fhir agus ó mhná as a saothar féin a fhoilsiú, níor fhan aon fhonn cumadóireachta uirthi.
Cailleadh í gan choinne sa bhliain 1499 in aois a tríocha bliain. Níor mhair aon saothar dá cuid ón tréimhse dheireanach dá saol.
Cereta i leith na mban.
Dúirt Cereta go raibh ceart ag mná ar oideachas agus chuir sí i gcoinne leatrom a dhéanamh ar mhná pósta. Lena chois sin chuir sí síos ar an gcogadh, ar an mbás agus ar an gcinniúint. Déanann sí tagairt i litir chun Bibolo Semproni do Cornificia, banfhile de chuid an chéad aois RCh. Tagairt annamh í i litríocht a linne agus tugann sí léargas ar mheon Laura agus ar a cuid léinn.
Murab ionann is formhór na mban lena linn, bhí lucht aitheantais aici a d'éascaigh scríobh na litreacha.
Cornificia. File agus cumadóir eipeagram de chuid na Róimhe sa chéad aois RCh ba ea Cornificia (c. 85 RCh - c. 40 RCh).
A beatha.
Ba í Cornificia iníon Quintus Cornificius agus deirfiúr (Quintus) Cornificius, file, praetóir agus águr (fáistineach), agus phós sí fear darbh ainm Camerius. B'fhéidir gurb é seo an fear céanna a luann Catullus file i ndán dá chuid (uimhir 55). 
Na poist a bhí ag Cornificius cuireann siad in iúl gur muintir chéimiúil atá i gceist. Giúistís nó ceannasaí míleata a bhí i bpraetóir, agus dhéanfadh an t-ágar dul amach ar thoil na ndéithe trí iompar na n-éan a scrúdú.
A saothar.
Níl aon chuid de shaothar Cornificia le fáil anois. Mar sin féin, bhí fáil ar a saothar ar feadh i bhfad. Déanann Naomh Iaróm (347-420) trácht uirthi ina "Chroinic" agus é ag cur síos ar a deartháir: "Huius soror Cornificia, cuius insignia extant epigrammata" (Ba í Cornificia a dheirfiúr, a bhfuil a cuid eipeagram dearscnaitheacha fós ann. 
Fiú nuair a cailleadh a saothar bhí iomrá éigin uirthi. Cuireann Giovanni Boccaccio síos uirthi in "De mulieribus claris" (Cuntas ar mhná cáiliúla) (1362), á rá gur éirigh léi clú buan a bhaint amach Déanann Laura Cereta, daonnachaí nótálta de chuid na hAthbheochana agus crann seasta na mban, tagairt di i gceann dá gcuid litreacha.
Leacht.
Tá leacht le fáil fós sa Róimh agus inscríbhinn air a deir: CORNIFICIA Q. F. CAMERI Q. CORNIFICIUS Q. F. FRATER PR. AUGUR (Cornificia, iníon Quintus, bean chéile Camerius, agus Quintus Cornificius a deartháir, Praetóir agus Ágar).
Michael Collins (spásaire). Eitleoir agus ispásaire ab ea Michael Collins (a rugadh ar an 31 Deireadh Fómhair 1930 agus a fuair bás ar 28 Aibreán 2021).
Thaistil sé go dtí an ghealach ins an spáslong Apollo 11. Ach níor thuirling sé ar dhromchla na gealaí mar gheall ar chúraimí a bhí le comhlíonadh aige sa spáslong.
Kortrijk. Cathair sa Bheilg is ea Kortrijk (ainm Ollainnise; Fraincis: "Courtrai").
Tá an chathair suite cois Leie i gCúige Flóndras Thiar agus tá breis is 75,000 duine ina gcónaí ann (2010).
Lováin. Cathair sa Bheilg is ea Lováin (Ísiltíris: "Leuven" (); Fraincis: "Louvain"). Tá an chathair suite cois Dijle i gCúige Brabant Fhlóndrais agus bhí breis is 95,000 duine ina gcónaí ann sa bhliain 2010.
Gent. Cathair sa Bheilg is ea Gent (ainm Ísiltírise; Fraincis: "Gand"). Tá an chathair suite cois Sceilte agus cois Leie i gCúige Flóndras Thoir.
Tá breis is 243,000 duine ina gcónaí ann (2010).
Mechelen. Cathair sa Bheilg is ea Mechelen ()
(ainm Ísiltírise; Fraincis: "Malines"). Tá an chathair suite cois Dijle i gCúige Antwerpen. Bhí breis is 80,000 duine ina gcónaí i Mechelen sa bhliain 2010.
Margarita Balliana. Scríbhneoir Iodálach ó Casale Monferrato in iarthuaisceart na hIodáile ba ea Margarita Balliana ("fl." 1680).
Fáisceadh Balliana as réigiún a raibh cáil na litríochta riamh air. Fuair sí oideachas maith san fhealsúnacht agus sa stair, agus d'fhoilsigh a lán dánta i Laidin agus in Iodáilis. Fuair sí moladh ó scríbhneoirí eile ar nós Stefano Guazzo, an scríbhneoir ba shuntasaí de chuid Casale sa 17ú haois, agus Fulgenzio Alghisi, staraí Monferrato. 
Phós sí Federico Prato, seanadóir de chuid Monferrato.
Margarita Bobba. File agus bean uasal ó Casale Monferrato i bPíodmant in oirthuaisceart na hIodáile ba ea Margarita Bobba ("fl". 1560). Bhain sí le limistéar a raibh iomrá leis i gcúrsaí litríochta. 
Scríobh sí a lán saothar liteartha, cé go ndealraíonn sé gur go fánach a foilsíodh a cuid filíochta. Scríobh sí i Laidin agus in Iodáilis, agus fuair sí moladh ó Stefano Guazzo, scríbhneoir nótálta de chuid na háite, agus ó Fulgenzio Alghisi, a scríobh stair Monferrato.
Burt Bacharach. Ba chumadóir agus pianódóir Meiriceánach é Burt F. Bacharach (12 Bealtaine 1928 — 8 Feabhra 2023.
Coláiste Ailigh. Is meánscoil lánGhaeilge do bhuachaillí agus cailíní i Leitir Ceanainn, Tír Chonaill é Coláiste Ailigh.
Bunaíodh an scoil sa bhliain 2000. Tá sí suite i gCnoc na Móna i Leitir Ceanainn agus faoi láthair tá 280 scoláire ag freastal uirthi.
Scoil de chuid Bord Oideachais agus Oiliúna Chontae Dhún na nGall í agus nuair a bunaíodh a chéaduair í sa bhliain 2000, bhí sí lonnaithe go sealadach in Institiúid Teicneolaíochta Leitir Ceanainn. Bhog sí i lár Mheán Fómhair 2000 go dtí Teach Sprackburn ar an Bhóthar Ard. Sa bhliain 2013, bhog an scoil isteach i bhfoirgneamh úrnua i gCnoc na Móna agus d'oscail an Taoiseach Éanna Ó Cionnaigh an scoil go hoifigiúil i 2014.
Tá clú bainte amach ag an scoil i réimsí na drámaíochta, an cheoil agus an spórt. Tá traidisiún láidir acadúil ag an scoil.
Míchéal Ó Giobúin atá mar phríomhoide reatha ar an scoil.
Polaiféamas. Is ball de na Cioclóip é Polaiféamas i miotaseolaíocht na Gréige.
James Taylor. Is amhránaí mór le rá Meiriceánach é James Vernon Taylor (12 Márta 1948 a rugadh é).
Oostende. Cathair sa Bheilg is ea Oostende (ainm Ísiltírise; Fraincis agus Gearmáinis: "Ostende"; Béarla: "Ostend").
Tá an chathair suite ar chósta na Mara Thuaidh i gCúige Flóndras Thiar.
Tá breis is 69,000 duine ina gcónaí ann (2010).
Una Healy. Is ceoltóir Éireannach í Una Theresa Imogene Foden (10 Deireadh Fómhair 1981 a rugadh í). Tá sí ina ball den ghrúpa popcheoil "The Saturdays" agus tá sí ina breitheamh ar an gcomórtas amhránaíochta teilifíse "The Voice of Ireland".
Gairm bheatha.
"The Waiting Game".
D'eisigh Healy a céad albam, "The Waiting Game" ar an 10ú Feabhra 2017.
Steve Coogan. Is aisteoir de phór na hÉireann é Stephen John "Steve" Coogan a rugadh ar an 14 Deireadh Fómhair 1965.
Mons. Cathair Bheilgeach sa Vallúin is ea Mons (ainm Fraincise; Ollainnis: "Bergen"; sa teanga Picard: "Mon" nó "Mont"). 
Tá an chathair suite cois Haine agus tá breis is 91,000 duine ina gcónaí ann (2010). Is í "Mons" príomhchathair na cúige "Hainaut".
Rory McIlroy. Galfaire gairmiúil é Rory McIlroy as Tuaisceart Éireann.
Cúlra.
Is as Ard Mhic Nasca i gContae an Dúin é McIlroy ó dhúchas. 
Bhuaigh McIlroy Craobh an Domhain faoi bhun deich mbliana d’aois in Miami.
Bhain McIlroy an chéad áit amach san World Amateur Golf Ranking ar feadh seachtain amháin, nuair a bhí sé 17 mbliana d'aois, sa bhliain 2007.
Gairm.
D'imir McElroy a chéad chluiche gairmiúil agus é 17 mbliana d'aois ar 18 Meán Fómhair 2007.
Níos déanaí, sa bhliain chéanna, chuaigh McIlroy leis an spórt ar bhonn gairmiúil. Bhuaigh sé a chéad duais amach ar an Turas Eorpach sa bhliain 2009, agus ar an Turas PGA sa bhliain 2010.
Bhí sé ina ionadaí ar son na hEorpa sa Chorn Ryder. Bhí McIlroy ar fhoireann na hEorpa a bhuaigh Corn Ryder trí huaire i ndiaidh a chéile: 2010, 2012 agus 2014.
Bhuaigh McIlroy "Comórtas Oscailte Mheiriceá" sa bhliain 2011 agus é ocht mbuille chun tosaigh.
Saol.
Thosaigh McIlroy eagraíocht charthanachta "The Rory Foundation". Cabhraíonn an eagraíocht le páistí ar fud an domhain atá tinn nó bocht nó ag fulaingt. Chuir McIlroy airgead ar fáil le hionad saoire a thógáil i gContae an Dúin do pháistí atá ag fulaingt de bharr ailse.
CCFÓ. Cumann reiligiúnda é Cumann Críostúil na bhFear Óg (nó "Young Men's Christian Association (YMCA)" sa Bhéarla) a bhfuil thart faoi 45 milliún ball aige ar fud na cruinne. Bhunaigh an Tiarna George Williams é i Sasana ar an 6 Meitheamh, 1844 i Londain.
Maastricht. Cathair san Ísiltír is ea Maastricht (ainm Ísiltírise ; Liombuirgis: "Mestreech"). Tá an chathair suite cois abhann Maas i gCúige Limburg. Is í Maastricht príomhchathair agus an chathair is mó sa cúige Limburg. Tá breis is 121,000 daoine ina gcónaí ann (2011).
Síníodh an Conradh Maastricht ("Conradh ar an Aontas Eorpach") i Maastricht sa bhliain 1992.
Aarhus. Cathair sa Danmhairg is ea Aarhus ("Århus" ón mbliain 1948 go 2010). Tá an chathair suite in oirthear na hIútlainne, leithinis mhór idir an Mhuir Bhailt agus an Mhuir Thuaidh. Bhí breis is 242,000 duine ina gcónaí ann sa bhliain 2010 agus is í Aarhus an chathair is mó sa tír sin ach amháin an phríomhchathair, Cóbanhávan.
Tá calafort mór ann, agus an dara hollscoil is mó sa tír. Bunaíodh Ollscoil Aarhus sa bhliain 1928 agus tá breis is 34,000 mac léinn ag freastal uirthi anois.
Tá teach tábhairne Éireannach, darb ainm "Tír na nÓg", i lár na cathrach.
Comhchathracha.
Tá Aarhus nasctha le cathracha éagsúla mar seo a leanas: